شکتی سامنت

بالی وڈ کے نامور فلمساز اور ہدایت کار۔

ابتدائی زندگی 
مغربی بنگال میں 13 جنوری 1926ء کو پیدا ہوئے سامنت بالی وڈ کے جانے مانے فلمساز تھے۔ فلموں میں وہ اداکاری کرنے آئے تھے لیکن پھر پردے کے پیچھے رہ کر انہوں نے اپنی فلمی کیریئر کا آغاز کیا۔ بعد میں انہوں نے اپنی ہدایت میں فلم ’بہو‘ بنائی۔ اس وقت کی مشہور ہیروئین اوشا کرن اور کرن دیوان کے ساتھ ششی کلا اور پران اس فلم کے اہم اداکار تھے۔

پروڈکشن 
سامنت نے چند ہی برسوں میں اپنی پروڈکشن کمپنی بنا لی اور پھر انہوں نے اس کے بینر تلے بے حد کامیاب فلمیں بنائیں۔ جس میں کشمیر کی کلی، این ایوننگ ان پیرس، ہاوڑا برج، چائنا ٹاؤن وغیرہ شامل ہیں۔ ہاؤڑا برج نے مدھو بالا کو نئی اونچائیوں تک پہنچایا۔ ہمہ جہت شخصیت کے مالک شکتی سامنت صرف پروڈیوسر یا ہدایت کار ہی نہیں تھے انہوں نے ایک دور میں فلمیں اور ان کے مکالمے بھی لکھے۔ فلم برسات کی ایک رات، گریٹ گیمبلر اور امانش کے کی کہانی اور مکالمے ان کے لکھے۔

ہٹ فلمیں 
سامنت نے پچاس کی دہائی کے اواخر اور ساٹھ کی دہائی کے اوائل میں شمی کپور کے ساتھ اگر ہٹ فلمیں دیں تو بعد میں راجیش کھنہ کے ساتھ انہوں نے تین ایسی فلمیں بنائیں جنہیں بعد میں فلم فیئر ایوارڈ سے بھی نوازا گیا۔ آرادھنا، کٹی پتنگ، امر پریم اگر سلور جوبلی ہٹ فلمیں تھیں تو آرادھنا، امر پریم اور امانش کو فلم فیئر ایوارڈ ملے۔

پسندیدہ اداکار 
شکتی سامنت ایسے پہلے بالی وڈ فلمساز تھے جنہوں نے ہندی فلم کو ہندی کے علاوہ دوسری زبان میں ڈب کرنے یا دوسرے ورژن میں بنانے کی شروعات کی۔ انہوں نے فلم امانش کو ہندی اور بنگالی میں بنایا۔ جس طرح شمی کپور اور راجیش کھنہ ان کے پسندیدہ اداکار تھے اسی طرح وہ شرمیلا ٹیگور کو بہت پسند کرتے تھے۔ کشمیر کی کلی کے بعد سے انہوں نے شرمیلا کو اپنی کئی فلموں میں ہیروئین بنایا۔

اعزازات 
ہندستانی فلمی صنعت میں ان کے کا رہائے نمایاں کے لیے کئی مرتبہ لائف ٹائم اچیومینٹ ایوارڈ سے نوازا گیا۔ وہ انڈین موشن پکچرز پروڈیوسرز ایسوسی ایشن کے صدر بھی رہے۔ 9 اپریل 2009ء کو ان کا انتقال ہوا۔

حوالہ جات 

1926ء کی پیدائشیں
2009ء کی وفیات
اکیسویں صدی کے بھارتی فلمی ہدایت کار
بنگالی شخصیات
بنگالی فلم ہدایت کار
بنگالی ہندو
بیسویں صدی کے بھارتی فلم ہدایت کار
بھارتی فلم ہدایت کار
بھارتی فلمی پیشکار
بھارتی مرد منظر نویس
ضلع مشرقی بردھامن کی شخصیات
فلم فیئر فاتحین
کلکتہ یونیورسٹی کے فضلا
مغربی بنگال کے فلم ہدایت کار
ہندی زبان کے فلم ہدایت کار
مغربی بنگال کے فلم پروڈیوسر
بیسویں صدی کے بھارتی مرد مصنفین